આમ આદમી પાર્ટીને પ્રથમ ગ્રાસે મક્ષિકાનો અનુભવ થયો છે. દિલ્હીના મુખ્યમંત્રી અને આમ આદમી પાર્ટીના નેતા અરવિંદ કેજરીવાલનો આગામી મહિનાનો ગુજરાત પ્રવાસ રદ થયાનું સામે આવી રહ્યું છે. આગામી વર્ષે થનાર ગુજરાત વિધાનસભામાં ભાજપને ટક્કર આપવા માટે આમ આદમી પાર્ટી ચૂંટણીમાં ઝંપલાવનાર છે. જે માટે દિલ્હીના મુખ્યમંત્રી અને આમ આદમી પાર્ટીના નેતા અરવિંદ કેજરીવાલ આગામી 8-9 જુલાઇના રોજ ગુજરાતના પ્રવાસે આવનાર હતા. તેઓ સોમનાથ ખાતેથી ચૂંટણી પ્રચારનો આરંભ કરશે તેવા અહેવાલ હતા. જોકે હાલ ચર્ચા છે કે રાજકીય દબાણને પગલે આ પ્રવાસ રદ કરવામાં આવ્યો છે.